На основу члана 40. став 1. тачке 6. СтатутаОпштине Чајетина („Службени лист Општине Чајетина“, број 2/2019), и члана 20,21 и 22. Одлуке о утврђивању доприноса за уређивање грађевинског земљишта ( ''Службени лист општине Чајетина'' , број 1/2015…10/2022), Скупштина општине Чајетина, на седници одржаној дана 19. октобра 2023. године, донела је

**ОДЛУКУ О УРЕЂИВАЊУ ГРАЂЕВИНСКОГ ЗЕМЉИШТА СРЕДСТВИМА ИНВЕСТИТОРА „LUSS INVESTMENT“ ДОО БЕОГРАД**

**Члан 1.**

Овом одлуком о уређивању грађевинског земљишта предвиђа се извођење радова на реконструкцији моста у улици Миладина Пећинара, код зграде полицијске испоставе Златибор, извођење радова на изградњи кружног тока код хотела „Олимп“ и радова на приступу наведеном кружном току као и набавка асфалта разних марки за потребе уређивања површина јавне намене од стране КЈП „Златибор“, који би се финансирали средствима инвеститора „LUSS INVESTMENT“ д.о.о. из Београда.

**Члан 2.**

На основу достављеног предмера и предрачуна грађевинских радова и извршене стручне контроле предмера и предрачуна од стране овлашћеног судског вештака, а по налогу Комисије за контролу извршених грађевинских радова, укупна вредност предметних радова на реконструкцији моста износи **17.460.401,70** динара без ПДВ-а, док се набавка асфалта планира у износу од **10.000.000,00** динара. Вредност планираних радова на изградњи кружног тока код хотела „Олимп“ и приступа истом износи **3.986.289,40** динара.

**Члан 3.**

Инвеститор „LUSS INVESTMENT“ д.о.о. из Београда, ул. Тошин бунар бр. 161, МБ 20398531, ПИБ 105527529, поднело је захтев за издавање локацијских услова на кат. парцели бр. 7472 КО Чајетина, ради изградње стамбено пословног објекта, за који ће бити извршен обрачун доприноса за уређивање грађевинског земљишта.

**Члан 4.**

Инвеститор ће извести наведене радове из члана 1. и након потврде надлежног надзорног органа извршиће се коначни обрачун којим ће вредност изведених радова бити умањена од утврђеног доприноса за уређивање грађевинског земљишта за објекат на кат. парцели бр. 7472 КО Чајетина.

**Члан 5.**

Овлашћује се запослени у Општинској управи у смислу члана 21. Одлуке о утврђивању доприноса за уређивање грађевинског земљишта („Службени лист Општине Чајетина“, бр. 1/2015...10/2022) да закључи уговор са финансијером у смислу члана 92. Закона о планирању и изградњи, у свему према прихваћеном предмеру и предрачуну за предметне радове, с тим што ће се коначан обрачун извршити након завршетка радова.

**Члан 6.**

Овом одлуком ставља се ван снаге Одлука Скупштине општине број 400-726/23-01 од 22. јуна 2023. године.

**Члан 7.**

Ова одлука ступа на снагу даном доношења а биће објављена у ''Службеном листу општине Чајетина''.

**СКУПШТИНА ОПШТИНЕ ЧАЈЕТИНА**

**Број: 400-1025 /2023 -01 од 19. октобра 2023. године**

**ПРЕДСЕДНИК**

**Скупштине општине,**

*Арсен Ђурић*